कोहिनूर बेगम कहिथें, "मोर अब्बू (ददा) रोजी मजूर रहिन, फेर ओकर जिनगी मं मछरी धरे ह ओकर मन के रहिस. वो ह कइसने करके एक किलो चऊर बिसोय सेती पइसा खंज-बुड़ लेवय अऊ फेर ... वो ह दिन भर गायब. मोर अम्मी (दाई) ला बाकी जम्मो चीज ले निपटे ला परत रहिस." वो ह बेलडांगा के उत्तरपाड़ा इलाका मं अपन घर के छत मं बतावत कहिथें.
साल 2021 के दिसंबर महिना के बिहनिया, कोहिनूर आपा के, बीड़ी मजूर मन के सेती एक ठन अभियान मं हिस्सा लेय के बाद ये रिपोर्टर ले भेंट होय रहिस. ओकर बाद, भारी अचिंता होके कोहिनूर ह अपन बालपन के बारे मं गोठ बात करिस अऊ अपन लिखे- बीड़ी मजूर मन के कठिन बूता अऊ देहतोड़ काम के हालत ला बतावत एक ठन गीत ला गाइस.
फेर, दिक्कत, जइसने के ओकर चचेरा भाई ह बताय रहिस, के कोहिनूर ला जरूरी औपचारिक स्कूली शिक्षा नई मिले रहिस अऊ येकरे सेती वो ला येकर काबिल नई माने जावत रहिस जऊन मं हिसाब-किताब, लिखा-पढ़ी सामिल रहिस.
अऊ वो ह अइसने करिस. इहाँ के स्वयं सहायता समूह मन के सेती काम करे ले कोहिनूर ला येकर अधिकतर माईलोगन मन ला बढ़िया तरीका ले जाने के मऊका मिलिस, जऊन मं कतको बीड़ी बनेइय्या रहिन. वो ह बचत करे, जमा करे, ओकर ले उधार लेय अऊ चुकता करे घलो सिखिस.
फेर, ये बात ह ओकर परिवार अऊ रिश्तेदार मन ला नई भाइस. "त, वो मन मोर बिहाव कर दीन." 16 बछर के उमर मं ओकर बिहाव जमालुद्दीन शेख ले होय रहिस. ये जोड़ा के तीन झिन लइका हवंय.
किस्मत ले बिहाव ह कोहिनूर आपा ला अपन पसंद के बूता करे मं आड़े नई आइसः मंय अपन तीर-तखार के सब्बो जिनिस ला देखत रहेंव. मंय जमीनी स्तर मं काम करेइय्या संगठन मन के संग देंव, जऊन मन मोर जइसने माईलोगन के हक के सेती काम करत रहिन अऊ वो मन के संग मोर जुड़ाव बढ़त गे. फेर जमालुद्दीन ह प्लास्टिक अऊ कबाड़ी के बूता करथे, कोहिनूर, इस्कूल मं अऊ मुर्शिदाबाद जिला बीड़ी मजदूर अऊ पैकर्स यूनियन के काम मं लगे रहिथें, जिहां वो ह बीड़ी बनेइय्या के हक के अवाज उठाथे.
बोतल ले अपन हथेली मं नरियर तेल ला ढारत वो ह कहिथे, "सिरिफ इतवार के बिहनिया, मोला कुछु बखत मिल पाथे." वो ह अपन घन केस मं तेल लगाथे अऊ चेत धरके कोरे लागथे.
দুশো চুয়ান্ন টাকা চাই।
हमर गीत ला सुनव.
हमन मुंसी (दलाल) करा बीड़ी पतता लाय ला जाथन .
इहाँ हमन गावत हवन,
हमन ला गावत सुनव.
अऊ अब काटे ला धरथन.
इहाँ हमन गावत हवन,
हमन ला गावत सुनव.
हमन आखिरी लपेटे बर तियार हवन.
हमन ला गावत सुनव.
हमन गड्डी बनाय ला सुरु करथन.
इहाँ हमन गावत हवन,
हमन ला गावत सुनव.
हमन टुकना मं भरे ला सुरु करथन.
इहाँ हमन गावत हवन,
हमन ला गावत सुनव.
मुंसी डहर हमन लेगे लगथन.
इहाँ हमन गावत हवन,
हमन ला गावत सुनव.
करत हवन हमन आखिरी गिनती.
इहाँ हमन गावत हवन,
हमन ला गावत सुनव.
बहिर आथे खाता-बही, हमन लिखे ला सुरु करथन.
इहाँ हमन गावत हवन,
हमन ला गावत सुनव.
देवव मजूरी अऊ सुनो हमर बात.
अपन मजूरी सेती करत हवन बात.
दू सौ चौवन रूपिया,
सुन ओ मुंसी,कर दे इंतजाम.
दू सौ चौवन रूपिया, बस हमन ला अतका चाही,
सुन ओ मुंसी, सुन त सही.
गीत के श्रेयः
